《兰陵王 得九来书却寄即讯野臣》
清代·李良年

数陈迹。何处春风最忆。疏芜近，半茧小园，翠黛窥窗玉峰仄。

红螺曾劝客。柳影饧香寒食。题诗罢，藉草醉眠，鹤子飞来记相识。

匆匆赋行色。便瘦马柔帆，同指京国。仙山赚了闲词笔。

笑玉女无意，上清沦散，江南樱笋催倦策。怅从此离隔。

追昔。正岑寂。讶一幅云蓝，遥堕双翼。徐陵新咏青衫湿。

待把手何处，和他悽恻。梅花开后，试为我，扫片石。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。